

**Παιδικά χαμόγελα στον στολισμό του Χριστουγεννιάτικου δέντρου**

**από το «νερό και χΡώμα» στον ΚΟΑ**

Παιδικές φωνές και χαμόγελα πλημμύρισαν τα γραφεία του Κυπριακού Οργανισμού Αθλητισμού το πρωί της Τρίτης 29 Νοεμβρίου 2022, καθώς παιδάκια από το Β’ Δημοτικό Σχολείο Έγκωμης επισκέφτηκαν τα γραφεία του Οργανισμού για τον στολισμό του Χριστουγεννιάτικου δένδρου.

Ο στολισμός του δένδρου είχε ξεχωριστή σημασία, αφού έγινε σε συνεργασία με το «νερό και χΡώμα» της κεραμίστριας Άντρης Ευριπίδου Αταλιώτη, η οποία εμπνεύστηκε την πρωτοβουλία «Φτιάξε Μια ΚαρδιΑλμα» που έχει ως στόχο την ενίσχυση του προγράμματος ΑΛΜΑ του Ιδρύματος «Θεοτόκος» Αμερίκος Αργυρίου.

Το «νερό και χΡώμα» δημιούργησε κεραμικές καρδιές, τις οποίες ζωγράφισαν τα παιδάκια για να τις τοποθετήσουν στο Χριστουγεννιάτικο δέντρο. Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, τα μέλη ΔΣ Ανδρόνικος Ανδρονίκου και Σωτήρης Αδάμου και η Γενική Διευθύντρια του Οργανισμού Μαίρη Χαραλάμπους Παπαμιλτιάδη φωτογραφήθηκαν με τα παιδάκια, τα οποία τραγούδησαν χριστουγεννιάτικα τραγούδια και απόλαυσαν την γιορτή που στήθηκε στα γραφεία του Οργανισμού.

\* Οι φωτογραφίες με τα παιδάκια δεν μπορούν να δημοσιευτούν.